google/wiki40b huggingface dataset:
Regierungsbezirk

Historie

De første Regierungsbezirke ble opprettet av Preussen i 1808/16, som delte sine provinser inn i 25 Regierungsbezirke. Regierungsbezirke i Nordrhein-Westfalen er de samme som ble opprettet i 1815. Andre stater i Det tyske keiserdømmet oppretta lignende enheter, som ble kalt Kreishauptmannschaft (i Sachsen) eller Kreis (i Bayern og Württemberg), som imidlertid ikke tilsvarer dagens Landkreis. Under Det tredje riket gav den nasjonalsosialistiske regjeringen alle disse inndelingene samme navn, og disse har siden blitt kalt Regierungsbezirk.
1. januar 2000 oppløste Rheinland-Pfalz sine tre Regierungsbezirke, Koblenz, Rheinhessen-Pfalz og Trier. I 2004 gjorde Sachsen-Anhalt det samme, og oppløste sine tidligere regioner, Dessau, Halle og Magdeburg. I 2005 oppløste Niedersachsen sine fire Regierungsbezirke Braunschweig, Hannover, Lüneburg og Weser-Ems.
I Nordrhein-Westfalen er det også planer om å oppløse de fem Regierungsbezirke og danne tre selvstyrende enheter.
Ved Tysklands samling i 1990 valgte Brandenburg, Mecklenburg-Vorpommern og Thüringen å ikke videreføre regionsnivået med Regierungsbezirke, mens Sachsen-Anhalt videreførte nivået uavbrutt i ytterligere 14 år, og Sachsen gjeninnførte Bezirke etter ett år i 1991 og fortsatt har dette nivået. I de vestlige delstatene Schleswig-Holstein og Saarland har det aldri fantes Regierungsbezirke. Det samme gjelder per definisjon bystatene hvor en eller to storbykommuner utgjør en egen delstat – det vil si Berlin, Bremen og Hamburg.
Reasons to Hang Around

Reasons to Hang Around er et musikkalbum fra Minor Majority som kom ut i 2006. Det er gruppas fjerde album.
Fylkesvei 102 (Finnmark)

Historikk

Den 21. desember 2017 ble veien sperret av et stort steinras ved Falkebergtunnelen. Sørvær ble da helt isolert i noen dager, da båt ikke kunne gå grunnet uvær.
Radiofrekvensidentifikasjon

Radiofrekvensidentifikasjon (engelsk: radio frequency identification, RFID) er en metode for å lagre og hente data ved hjelp av små enheter kalt RFID-brikker. En RFID-brikke er en liten brikke som kan festes til eller bygges inn i et produkt, et dyr eller en person. RFID-brikker inneholder antenner som gjør dem i stand til å motta og svare på radiofrekvenssignaler fra en RFID-sender. Passive brikker svarer med et svakt radiosignal og trenger ingen strømkilde, mens aktive brikker sender et kraftigere svarsignal muligens over litt større avstand og behøver en strømkilde.
Kjente bruksområder for RFID er sporing, logistikk, klær, pass, billettering, elektronisk betaling, konteiner-terminaler, varesikring / tyverialarm, evakueringssystemer, adgangskontroll-systemer og dyreidentifisering.

FoU i Nortura

Innen dagligvarehandelen har flere norske bedrifter, blant annet Nortura arbeidet for å ta teknologien i bruk. Det er spesielt i forbindelse med sporing, logistikk, verdikjedestyring og lagerkontroll at det store potensialet er funnet. «Gildekassen» for kjøttvarer er en av Norges første RFID-merkede lastebærere med permanent innstøpt RFID teknologi siden 2008. Norturas forsknings- og utviklingsarbeid er i dag å finne i selskapet HRAFN (rådgiver og utdanningstjenester).

Bogart - «Smart Store»

Klesbutikken Bogart i Trondheim er Norges første butikk til å ta i bruk RFID-teknologi med langdistanselesbarhet. Bogart benytter Norsk Lastbærerpool< sin standardiserte RFID-Infrastruktur til å følge klær fra de når butikken, via opptil flere lagerlokasjoner, til plagget, gjerne sammen med andre, selges ved hjelp av RFID-brikken som er festet på henge-etiketten på tøyet. Kunder og ansatte i butikken har også muligheten til å se informasjon om plagget ved å vifte det foran en informasjonskiosk som står i butikklokalet.

Parkering med RFID

Parkeringsløsningen Vizum, etablert av Olav Thon Gruppen, benytter også RFID-teknologi. En RFID-brikke festes i frontruten på bilen, og gir automatisk grønt lys eller åpen bom i parkeringsanlegg som har løsningen . Brikken registrerer hvor lenge man parkerer, og betaling blir trukket automatisk fra bank- eller kredittkort.

RFID og dyr

RFID-brikker benyttes også innen identifisering av kjæle- og produksjonsdyr. En passiv mikrobrikke responderer med sin unike ID når denne blir skannet. Det eksisterer i dag en egen ISO-standard for dyreidentifisering (11784/785). 
Den ledende aktøren på dette området i Norge er selskapet Dyreidentitet som er eies av Den norske veterinærforening og har siden stiftelsen i 1993 driftet et sentralt register over ID-merkede husdyr i Norge.
Familierett

Familieretten omhandler reglene om inngåelse (ektevigsel) og oppløsning (separasjon og skilsmisse) av ekteskap. Den omhandler videre reglene om ektefellenes formuesforhold i ekteskapet herunder ektefellenes gjensidige underholdsplikt, inngåelse av ektepakter, og hvordan formuen skal deles ved ekteskapets oppløsning.
Tradisjonelt regnes også barneretten som en del av familieretten. Barneretten har regler om forholdet mellom foreldre og barn, bl.a. om farskapet, foreldreansvaret, vergemål m.m.
Gjensidige NOR

Historie

Historien til Sparebanken NOR går helt tilbake til opprettelsen av Christiania Sparebank i 1822 (Oslo Sparebank). Etter dette var banken vært i virksomhet under ulike navn og i forskjellige driftssituasjoner.
Høsten 2002 ble Gjensidige NOR Sparebank omdannet til aksjeselskap. Bankens egenkapital bestod av sparebankens eget fond og av grunnfondsbeviskapital. Grunnfondsbeviseierne som hadde skutt inn egenkapital, fikk byttet sine grunnfondsbevis i aksjer. Sparebankens eget fond ble også omdannet til aksjekapital. 
Etter at Gjensidige NOR og DnB slo seg sammen til DnB NOR, eies disse aksjene nå av Sparebankstiftelsen DnB NOR. Stiftelsen er den største private eieren av DnB NOR og har som formål å videreføre sparebanktradisjonen med å gi bidrag til allmennyttige formål.
Magnus Beringskjold

Magnus Bering Beringskjold, opprinnelig Mogens Blach Ditlevsen Bering (født 31. august 1721 i Randers i Danmark, død 7. april 1804 i Stavanger), var en dansk godseier og storkonspiratør.

Liv og virke

Han ble dimittert fra Horsens i 1740 og drev som student både med smugleri og handel. I 1749 giftet han seg i Mecklenburg med Maren Christine von Cappelen (1724–1783), datter av den norskfødte offiser Thomas von Cappelen –  som var gått i russisk tjeneste – og hustru Karen Hald. Deres to sønner Ditlev og Thomas Beringschiold ble senere adlet med navnet Wedelsparre. 
I 1756 fikk han tittel av holstensk-gottorpsk hoffråd, hvoretter han i 1758 ble adlet av keiser Franz  under navnet Magnus Bering von Beringschiold. I 1761 var han i St. Petersburg som spion for den dansk-norske regjeringen i forbindelse med forhandlingene omkring det holstenske spørsmål.

Intriger og arrestasjon

Fra 1762 bosatte han seg i Danmark, hvor han begynte å oppkjøpe landeiendommer og herregårder. Han raket uklar med både embetsmenn, bisper og prester, og fikk etterhvert et rykte som bondeplager. Etter å ha vært med på å styrte Struensee, ble han belønnet med kammerherretittelen, men fortsatte med å konspirere videre mot Ove Høegh-Guldberg. 
Mens han bodde på sitt gods Rønnebækholm, ble han i 1781 arrestert i Næstved og satt i fengsel i Kastellet i København, hvor også Struensee hadde sittet. Fire år senere ble han sendt til Bergenhus hvor han satt i elleve år. 
Etter adskillige intriger og klagebrev fikk han i 1796 fritt leide til å bosette seg i Stavanger. Her døde han den 7. april 1804, over 80 år gammel, hvoretter han ble begravet i domkirken.
10. oktober

Navnedag

Fridtjof, Frits, Frida.
Navnedagen er tatt fra Fridtjof Nansen som ble født 10. oktober 1861.
Boulevard Saint-Germain

Boulevard Saint-Germain er en boulevard på Seinens venstre bredd i Paris. Den er oppkalt etter biskop Germain av Paris og navnevalget har sammenheng med boulevardens nærhet til kirken Germain des Pres dedikert til hans minne.

Gateløpet

Boulevarden er 3 150 m lang med en bredde på 30 meter. Den har sitt løp fra Seinen på hjørnet av Quai Saint-Bernard og forsiden av Île Saint-Louis i 5. arrondissement, langs elva noen hundre meter under Mount St. Genevieve, krysser deretter 6. arrondissement og møter så Seinen igjen ved Quai d'Orsay i 7. arrondissement.
Bolevarden er den viktigste trafikkåren i Latinerkvarteret, sammen med Boulevard Saint-Michel  og Faubourg Saint-Germain.
Trident Studios

Trident Studios var et britisk musikkstudio i nr 17 St. Anne's Court i London's Soho distrikt mellom 1968 and 1981. Studioet ble grunnlagt i 1967 av Norman Sheffield, trommeslager i 1960-talls gruppen The Hunters, sammen med broren Barry.
«My Name is Jack» av Manfred Mann ble spilt inn av Trident i mars 1968, og hjalp til med å etablere studioets omdømme. Andre godt kjente album og singler spilt inn av Trident er The Beatles' White Album (selv om det meste ble spilt inn av Abbey Road Studios) og «Hey Jude», Elton Johns «Candle in the Wind» og David Bowies The Rise and Fall of Ziggy Stardust and the Spiders from Mars. Rick Wakeman var studioets keyboardartist på den tiden og høres på mange av innspillingene inklusive «Life on Mars?» og «Changes».
Andre artister som ble spilt inn hos Trident inkluderer Bee Gees, Carly Simon, Chris de Burgh, Genesis, Brand X, James Taylor, Joan Armatrading, Joe Cocker, Kiss, Lou Reed, Peter Gabriel, Queen, Rolling Stones, Thin Lizzy, Tina Turner, T-Rex, Van der Graaf Generator, Yes and John Entwistle.
Sheffield-brødrene hadde en avslappet arbeidsstil, og vektla en høy standard på lydteknikken. Studioets «state-of-the-art» opptaksutstyr fikk mange store artister til å spille inn der.
Leova (distrikt)

Geografi

Distriktet ligger sentralt i landet og grenser til distriktene Hîncești i nord, Cimișlia i øst, Cantemir i sør og Romania i vest.
Avviklingen av Norsk Hydros opsjonsprogram

Avviklingen av Norsk Hydros opsjonsprogram ble gjennomført av styret i Norsk Hydro 25. juli 2007, og ble svært kontroversiell. Hydros konsernleder Eivind Reiten fikk nærmere 28 millioner kroner, mens den samlede utbetalingen til 35 ledere ble på nærmere 210 millioner. Etter massivt press i media besluttet regjeringen å granske opsjonsutbetalingene, og etter en rapport fra advokatselskapet BA-HR trakk Hydros styreleder Jan Reinås seg 5. august. Dagen etter frasa konsernledelsen seg rundt 20 millioner av opsjonspengene.

Opsjoner

En opsjon er en rett, men ikke en plikt, til på et tidspunkt å kjøpe eller selge verdipapirer (typisk aksjer) eller varer til en på forhåndsavtalt pris. Denne fremtidige prisen kan avvike fra verdipapirets eller varens markedsverdi. Dersom markedsverdien på det avtalte tidspunkt er høyere enn den avtalte prisen i opsjonen, vil opsjonshaveren kunne kjøpe til den fastsatte, lavere prisen, og dernest videreselge til markedspris, og dermed innkassere en gevinst. Dersom prisen er lavere enn prisen i opsjonen, lar opsjonshaveren normalt være å realisere opsjonen.

Regjeringens eierskapsmelding

8. desember 2006 la næringsminister Dag Terje Andersen frem regjeringens eierskapsmelding. I en pressemelding i forbindelse med lederlønninger sa Andersen: «Urimelig høye utbetalinger til ledere utfordrer den norske likhetstankegangen. Forskning gir dessuten liten støtte til at opsjonsordninger er nødvendig i den type selskaper som staten normalt er aksjonær i. Jeg vil derfor sette en stopp for nye tildelinger av opsjoner i selskaper hvor staten er eier.» I eierskapsmeldingen står det også: «Opsjoner og andre opsjonslignende ordninger skal ikke benyttes i selskaper der staten har eierandel.» Det var på bakgrunn av eierskapsmeldingen at styret i Norsk Hydro valgte å avvikle ledelsens opsjonsprogram.

Eivind Reiten og den rød-grønne regjeringen

Tidligere Senterparti-statsråd Eivind Reiten hadde ved flere anledninger irritert den rød-grønne regjeringen. Før stortingsvalget i 2005 advarte han mot det rød-grønne regjeringsalternativet. Reiten og Norsk Hydro ønsket også å fjerne hjemfallsretten til norsk fossekraft, og drev lobbyvirksomhet opp mot EFTA-domstolen. Regjeringen likte ikke at et statseid selskap drev lobbyvirksomhet mot myndighetenes politikk. Også Hydros salg av Hydro Polymer til britiske Ineos stred mot regjeringens eierskapsmelding. Regjeringen ønsket at selskapet skulle børsnoteres med staten som største eier.
Filmpolitiet

Filmpolitiet er et norsk radioprogram om film og populærkultur som har gått på NRK Radio siden 1998. Programmet inneholder i hovedsak informasjon om ukens kinoaktuelle filmer. I tillegg har den stoff om aktuelle TV-serier, videospill og popkultur generelt. Programmet sendes på P3, på fredags formiddagene og varer i to timer. I tillegg har det siden 2010 hatt egen hjemmeside med podcast. Programmet har blitt ledet av Birger Vestmo helt siden oppstarten. 
Programmet hadde sin første sending 11. januar 1998 og er et av kanalens lengstlevende radioprogrammer.
Aomori (Aomori)

Transport

JR Higashi-nihons begge toglinjer Tōhoku Main Line og Ōu Main Line har sin nordligste stasjon i Aomori. JR Hokkaido har Tsugaru Kaikyō Line som gir tilslutning til Hokkaido gjennom Seikantunnelen.
Tohoku Shinkansens forlengning på 82 km. fra Hachinohe til Shinaomori gir direkte forbindelse til Tokyo.
Takeshi Honda

Karriere

Takeshi Honda startet sin profesjonelle karriere i Ventforet Kofu i 2003.
Madararytteren

Monumentet

Relieffet avbilder en majestetisk rytter ca. 23 meter over bakken på en loddrett 100 meters høy klippe. Rytteren som er pekt mot høyre stikker et spyd inn i en løve, mens en hund løpet etter han, og en ørn flyr foran han. Scenen viser en militær triumf.
Monumentet er datert tilbake til ca. 710 e.Kr. og har stått på UNESCOs verdensarvliste siden 1979. Dateringen betyr at monumentet ble opprettet under styret til Bulgar Khan Tervel, og støtter tesen om at det er en skildring av khanen selv og et verk av bulgarerne, en nomadisk stamme med krigere som bosatte seg i det nordøstlige Bulgaria i slutten av 7. århundre e.Kr. og etter sammenslåing med de lokale slaverne gav opphav til de moderne bulgarerne. Andre teorier kobler relieffet med de gamle trakerne og hevder at det skildrer en trakisk gud.

Inskripsjonene

Av inskripsjonene i relieffet er det tre delvis bevarte tekster i på gresk og finnes rundt bildet av rytteren. Disse setningene bærer viktig informasjon om historien til Bulgaria i perioden. Ifølge professor Veselin Beshevliev og hans bok «Protobulgarians», er den eldste innskriften et verk av Tervel (695-721 e.Kr.), og er dermed også blitt opprettet under hans styre. De andre inskripsjoner viser til khanene Krum (796-814 e.Kr.) og Omurtag (814-831 e.Kr.) og var sannsynligvis hugget på bestilling fra disse. 
Tekstene av innskriftene etter professor Veselin Beshevliev (oversatt til engelsk fra den bulgarske publikasjonen Веселин Бешевлиев, "Първобългарски надписи", Издателство на Българската академия на науките, София, 1979, стр. 94):
inscription I
[...] of Bulgars [...] and came to Tervel. My uncles in Thessaloniki region didn't credit to the slit-nosed Emperor and returned to Kisinas [...] his one [...] through treaty the ruler Tervel gave to the Emperor [...] 5 thousand [...] the Emperor together with me won well.
inscription II a og b
[...] gold coins [...] he gave [...] gold coins the ruler [...] soldiers [...] the ruler [...] the Greeks [..] what I gave to you every year, I am going to give you, because you helped me [...] every year we are going to give you and the Emperor sent to the ruler [...] and begged the ruler Kroumesis [...] the ruler [...] when distributed the gold coins [...] they began [...] gave from [...] the ruler Kroumesis gifted [...] this lake [...] you did [...] the ruler [...] broke the treaties [...] war [...] at that time [...] name [...]
inscription III
[...] was fed [...] broke and from the God Omourtag ruler [...] sent [...] help me [...]
Lauvøyfjorden (Nordmøre)

Lauvøyfjorden er en fjord langs kommunegrensa mellom Eide og Averøy kommuner i Møre og Romsdal. Den ligger på vestsida av Averøya, og strekker seg 4,5 kilometer sørover, og fortsetter som Kornstadfjorden på sørvestsida av øya.
Atlanterhavsveien markerer innløpet til fjorden i nord. Dette veistykket langs fylkesvei 64 er en kjent turistattraksjon, med flere bruer som krysser de mange holmene og skjærene i fjorden, helt ytterst i havgapet.
Kårvåg ligger ved den østlige enden av Atlanterhavsveien og i vest ligger Vevang. Ved Tevikholmen i sør går fjorden over i Kornstadfjorden som fortsetter mot sørøst.
Stilla natt (Tommy Körberg-album)

Stilla natt er et musikkalbum med Tommy Körberg i samarbeid med Oslo Gospel Choir, utgitt i 2000.
Diphucrania

Utseende

Små til middelsstore, avlange og litt flate, gjerne metallisk fargede praktbiller.

Utbredelse

Slekten er over hele Australia bortsett fra ørkenområdene i innlandet.
Turisme i Bulgaria

Populære reisemål for turister i Bulgaria inkluderer Sunny Beach og Golden Sands dit særlig ungdommer reiser på grunn av mange barer og diskoteker. Men også for familier er dette populære reisemål. Drøyt 12 millioner mennesker besøker Bulgaria årlig.

Aktiviteter

Populære aktiviteter i Bulgaria er gjerne tennis, ski og golf. Rundt Burgas og Sunny Beach finnes det mange golfbaner, de fleste banene er også av høy standard. Golf er veldig populært ved turiststedene og å spille golf er billigere enn i Vest-Europa. I nordlige deler av Bulgaria er også ski en populær aktivitet i vinterhalvåret.

Tradisjonell turisme

Brorparten av turistene i badebyene kommer fra Tyskland, Russland og Skandinavia.
Skistedene besøkes hovedsakelig av briter.
Slaget ved Brunanburh

Kilder og annen litteratur

Hovedkildene for kunnskap om slaget er et angelsaksisk dikt med navn etter slaget, verkene til William av Malmesbury, Brut y Tywysogion og Egils saga. Egil Skallagrimson kjempet på Adalsteins side i slaget.
Den engelske poeten Alfred Tennyson oversatte diktet fra Den angelsaksiske krønike i 1880, utga det som en del av hans Ballads and Other Poems. Tennysons sønn Hallam Tennyson utga senere en prosaoversettelse av diktet. Den amerikanske komponisten Derek Strykowski benyttet slaget som grunnlag for Brunanburh-suiten i 2005. Den argentinske forfatteren Jorge Luis Borges skrev flere dikt om eller som nevner sakserne og deres seier ved Brunanburh.

Diktet Slaget ved Brunanburg

Slaget ved Brunanburg er også et angelsaksisk dikt som finnes i kun et håndskrift, men i alle de fire krønikeutgavene av Den angelsaksiske krønike, alle fra 900- og 1000-tallet. Det var også en femte versjon, men den gikk tapt i en brann i 1731.
Slaget ved Brunanburg er ikke blant de angelsaksiske dikt som ruver høyest, men har likevel interesse, blant annet ved at det er et hyldningsdikt knyttet faktiske historiske hendelser, og minner således om de norrøne verseformen dråpa (se Skaldekvad). Diktets form stemmer overens med det tradisjonelle heltedikt som angelsakserne hadde videreført fra den gamle germanske tradisjonen. Alliterasjonen (bokstavrim) følger de tradisjonelle reglene, det samme gjør halvlinjenes rytmiske versemål og det utvalgte arkaiske ordforrådet. Også et annet angelsaksisk dikt om et historisk slag, Slaget ved Maldon, følger det samme skjemaet og strukturen, skjønt ikke like konservativt. Det er opplagt at de gamle heroiske versemålene ble studert og videreført ved de aristokratiske hoffene i det angelsaksiske England på 900-tallet og at de var normbærende.
Det er naturlig å sammenligne to diktene om Maldon og Brunanburg. Førstnevnte synger om et slag hvor helten blir storslått tragisk ved at slaget ender i nederlag, dog et høyverdig og heltmodig nederlag. Brunanburg forteller derimot om en storstilt nasjonal triumf for kong Adalstein av England og hans bror Edmund i deres seier mot sine motstandere.
Selv om diktets innhold er bekreftet av andre kilder og at slaget således er et beviselig historisk slag er det langt vanskeligere, til tross for omfattende forskning, å påvise hvor Brunanburg lå. Andre stedsnavn som opptrer i diktet, eksempelvis Dingesmere, er like vanskelig å påvise som sted i moderne tid.
Arthur Sandved har oversatt diktet til norsk (1987) basert på Alistair Campbells kritiske tekstutgave fra 1938. Diktet er ikke langt, kun 58 tekstlinjer.
Gigantotrichoderes

Utseende

Nokså store (men tross navnet ikke kjempestore, gjerne ca. 25 millimeter), avlange, lysbrunlige trebukker, hode og pronotum kan være mørkere. Antennene er kamformede hos hannen, sagtakkede hos hunnen, litt over halvparten så lange som kroppen. Pronotum er avrundet uten tenner på sidene. Dekkvingene er parallellsidige eller litt utvidete bakover, rundet i spissen.

Utbredelse

Slekten er utbredt i Mellom- og Sør-Amerika, fra det sørlige Mexico i nord til Bolivia i sør.
Sternangustatum

Utbredelse

Slekten er utbredt i det vestlige og sørlige Afrika (Liberia, Elfenbeinskysten, Kamerun, Gabon og Sør-Afrika).
Gjedder

Utbredelse og tilholdssted

Gjedder hører hjemme i innsjøer, tjern og stilleflytende elver, men flere arter tåler brakkvann. De finnes i tempererte og subarktiske strøk og forekommer i et bredt belte gjennom Eurasia og Nord-Amerika nord for 35°N. Flere arter er spredt med menneskenes hjelp.

Utseende og levevis

Utseendet til en fisk gjenspeiler fiskens levevis, og hos gjeddene er dette svært tydelig. De er slanke og strømlinjet – en gjedde veier gjerne betydelig mindre enn en like lang laks eller ørret. Gattfinnen og ryggfinnen er plassert langt bak, og de har et veldig gap fullt av spisse tenner. De fleste er grønnaktige, med mørkere eller lysere flekker eller striper. Ryggsiden er mørk; buksiden nesten hvit. Når de er ferdige med yngelstadiet, er både store og små gjedder grådige rovfisk som særlig etterstreber mindre fisk, også mindre artsfrender og slektninger. De tar også frosk, andunger og svømmende småpatterdyr. De kan stå fullstendig stille i utkanten av sivet eller ved en odde, av og til i timevis – for så, med voldsom fart, styrte frem og gripe et bytte.
Gjeddene gyter om våren, vanligvis på grunt vann, ofte på oversvømmet gressmark. Ulike arter kan ha litt forskjellige krav til vanntemperatur for å gyte, så to arter gyter ikke nødvendigvis samtidig der de finnes sammen. Ungene vokser fort og blir gjerne 20–30 cm allerede samme høst.
Hamdan Lutaaya Sserwanga

Idrettskarriere

Sserwanga deltok i Ungdoms-VM i vektløfting 2017, og kom der på 26.-plass sammenlagt. 
I 2018 deltok han i Ungdomsafrikamesterskapet i vektløfting, og kom der på sjetteplass i 50- og 56-kilosklassen. Han deltok i Vektløfting under Sommer-OL for ungdom 2018, der han kom på 14.-plass i klassen 62 kg.